Taxi wetteloosheid | SkalkSkryf
« Die syn en die skyn
Mooie Meisie »
April 8, 2009 deur Louwie
Ons ry vroeg oggend in die rigting van Halfweghuis. Die pad is ‘n goeie 2 baan, 2 rigting pad met ‘n eiland tussen die Oos en Wes bane.
Ons ry in die regterbaan. Soos die fotos wys, ry die taxis op die grond regs van ons verby. Duidelik ‘n ou laai van hulle want daar is al ‘n pad oopgetrap.
Links van ons is die gewone ander rybaan en dan die geel streep en noodbaan. Die taxis het duidelik groot nood want hulle jaag daar verby asof dit ‘n renbaan is. Die ergste is dat daar links van die noodbaan ‘n stormwater betonstrook is en die taxis jaag in daardie gedeelte van die pad soos wafferse Hammiltons in sy F1 renmotor verby.
Dit is amptelik ‘n 2 baan pad in elke rigting, maar die bliksems jaag links en regs by wetsgehoorsame morone soos ons verby sodat daar die oggend, in plaas van 2 bane verkeer, nou 5 bane vol verkeer is met taxis wat links en regs van baan verander soos dit hulle pas.
Voor by die robot het ‘n Metro Polisiekar gestaan met die meneer wat rustig agteroor sit-lê terwyl die chaos rondom hom gebeur.
Die blou Golfie het ‘n paar keer in Halfweghuis teen ‘n spoed by ons verby gejaag in die geelstreep. Verkeer wat uit die wetsgehoorsame baan links gedraai het, het hom telkens rakelings gemis en so sy spoed gebreek, maar elke keer het hy weer by ons verby gejaag.
Ek het later moeg geraak om fotos te neem. Daar was taxis wat oor robotte gery het, wat teen witlyne om ‘n draai by verkeer verby gesteek het, selfs een wat teen die verkeer in aan die verkeerde kant van die pad gery het sodat ons moes van die pad af om nie kop aan kop met hom te bots nie.
Dit gaan woes daar buite.
Posted in Louwie | Tagged Taxi geweld | 2 Kommentaar
op April 8, 2009 at 8:45 nm maxie
Onlangs is ons agter ‘n taxi op ‘n redelike stil pad.
Skielik hou hy stil. Net daar.
En ry agteruit, teen ‘n hengse spoed.
Gelukkig was daar niemand AGTER ons nie, en ek kon padgee.
Daar was geen rede vir hom om te stop en so onverwags agteruit te ry, buiten dat hy dalk ‘n potensiele passasier raakgesien het nie.
Jy’s reg – dis erg daarbuite.
op April 9, 2009 at 8:10 vm Emil
Welkom in die buiteland 😉